Þrjátíu hermenn hafa verið handteknir í Mexíkó, grunaðir um að eiga þátt í mannshvörfum í Tamaulipas árið 2014. Ekki er greint frá því hvenær fólkið hvarf, eða hversu margt það var.
Í yfirlýsingu frá skrifstofu mexíkóska hersins er greint frá því að mennirnir handteknir á föstudag. Málið er sagt varða mannshvörf í Nuevo Laredo í Tamaulipas-fylki, við landamærin að Bandaríkjunum, árið 2014. AFP fréttastofan hefur eftir yfirlýsingu hersins að hermennirnir hafi verið sendir til yfirheyrslu hjá ríkissaksóknara.
Mannshvörf eru tíð í Tamaulipas, þar sem eiturlyfjagengi kljást um yfirráð við landamærin að Bandaríkjunum. Gengjunum er yfirleitt kennt um mannshvörfin, en lögreglumenn eiga oft sök á þeim.
Stjórnvöld greindu frá því fyrir nokkru að í undirbúningi væri handtökuskipun gegn hernum vegna hvarfs 43 nemenda úr Ayotzinapa skólanum í Guerrero-fylki í suðurhluta Mexíkó. Engin opinber yfirlýsing hefur verið gefin út um að þær skipanir hafi verið gefnar.
Frá árinu 2006 hefur ofbeldisalda riðið yfir Mexíkó í kjölfar stríðsyfirlýsingar stjórnvalda gegn eiturlyfjagengjum. 300 þúsund hafa verið myrt í landinu síðan þá, og í desember síðastliðnum höfðu borist yfir 80 þúsund tilkynningar um mannshvörf.